P. Hrušovský, podpredseda NR SR: (2002-04-05):
návrh zákona, ktorým žiada zmenu zákona č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov. Pán poslanec Malchárek, máte slovo. Návrh prerokovávame ako tlač 1411. J. Malchárek, poslanec: Ďakujem, pán predsedajúci. Vážené dámy poslankyne, páni poslanci, ja skúsim veľmi vecne a krátko spomenúť jednotlivé body, ktorým som sa chcel venovať v rámci tejto novely zákona č. 273/1994 Z. z. Táto novela o zdravotnom poistení sprísňuje povinnosť zdravotnej poisťovne vrátiť neoprávnene prijaté poistné a zlepšuje podmienky oprávnených osôb na vymáhanie tohto neoprávnene prijatého poistenia. Je to zamerané proti evidovaniu takzvaných čiernych duší a prijímaniu poistného na ich úkor a následnému obohacovaniu sa poisťovní, rozšírenie kompetencie orgánov štátneho dozoru pri kontrole hospodárenia poisťovne a podobne. Sprísňuje sa právna úprava, na základe ktorej je zdravotná poisťovňa povinná vrátiť poistné, ktoré prijala bez právneho dôvodu. To je za osobu, ktorej zdravotné poistenie zaniklo, napríklad smrťou alebo pri cudzincovi dňom skončenia trvalého pobytu a podobne, respektíve ak poisťovňa prijala poistné v inej výške, vo vyššej výške. Skracuje sa lehota, v ktorej musí poisťovňa takéto bezdôvodné plnenie vrátiť, a to z dvoch mesiacov na 15 dní. Ustanovuje sa ďalšia právna skutočnosť, na základe ktorej musí poisťovňa toto poistné vrátiť, a to na základe oznámenia orgánu štátneho dozoru, ktorý na základe kontroly zistil, že poisťovňa prijala takéto plnenie. Doteraz to záviselo len od poisťovne a odkedy to sama zistila, nie vždy bola vôľa tejto skutočnosti zisťovania a, samozrejme, aj vrátenia týchto poistných prostriedkov. Stanovuje sa sankcia pre poisťovňu, ktorá si túto povinnosť nesplní načas, a to zavedením povinnosti zaplatiť poplatok z omeškania vo výške 0,1 % z dlžnej sumy za každý kalendárny deň omeškania odo dňa vzniku povinnosti do dňa, kedy bola dlžná suma poukázaná na účet. Toto ustanovenie vlastne zrovnoprávňuje postavenie poistníka a poisťovne. Zároveň sa navrhovanou právnou úpravou obmedzuje právna istota poisťovne spojená s možnosťou premlčania povinnosti poisťovne v zákonom stanovenej trojročnej premlčacej lehote. Ak totiž poisťovňa v premlčacej lehote zistí, že ide o poistné podľa § 20 ods. 1 zákona, respektíve túto skutočnosť zistí orgán štátneho dozoru na základe kontroly, právo na vrátenie poistného sa nepremlčuje. Do vzťahu medzi poisťovňou a platiteľmi poistného sa tak vznáša spravodlivá rovnováha medzi záujmami oboch zmluvných strán, ktorá by mala byť typická pre úpravu práv a povinností v právnom štáte. Rozširuje sa povinnosť orgánov štátneho dozoru, to znamená Ministerstva zdravotníctva a Ministerstva financií Slovenskej republiky pri kontrole oprávnenosti príjmov, ktoré poisťovňa prijíma a zároveň sa zavádza možnosť uloženia pokuty poisťovni, ak sa zistí, že porušuje povinnosť vrátiť neoprávnené prijaté plnenie. Verím tomu, že táto krátka, a svojím významom významná novela zákona č. 273/1994 Z. z. si nájde podporu v tejto vzácnej snemovni a bude posunutá do druhého čítania. Ďakujem pekne za pozornosť.